“በአፍሪካ የጤና አገልግሎት አሰጣጥ እየተሻሻለ መጥቷል” ዶ/ር ድላሚኒ ዙማ
አፍሪካውያን የጤና ፖሊሲዎቻቸው ቀድሞ መከላከል፣ የስነ ምግብና የንፁህ መጠጥ ውሃ አቅርቦት ላይ ያተኮሩ ሊሆን እንደሚገባ የአፍሪካ ህብረት ኮሚሽን ሊቀመንበር ዶክተር  ድላሚኒ ዙማ አሳሰቡ፡፡የመላው አፍሪካ ሀኪሞችና የጤና አጠባበቅ ባለሞያዎች ጉባኤ በኢትዮጵያ ለመጀመሪያ ጊዜ እየተካሄደ ነው፡፡ኢትዮጵያ ጉባኤውን እንድታዘጋጅ የተመረጠችው ደግሞ በጤናው ዘርፍ በሀገሪቱ የተመዘገቡ መልካም ውጤቶችና ተሞክሮዎችን መነሻ በማድረግ ነው፡፡በጉባኤው ላይ የተገኙት የአፍሪካ ህብረት ኮሚሽን ሊቀመንበር ዶክተር  ድላሚኒ ዙማ እንዳሉት በአፍሪካ ከጊዜ ወደ ጊዜ የጤና አገልግሎት አሰጣጥ እየተሻሻለ መጥቷል፡፡ከ50 ዓመታት በፊት በአህጉሪቱ 11 ብቻ የነበሩት የህክምና ባለሞያዎች ማሰልጠኛ ተቋማት አሁን ላይ ከ2 መቶ በላይ መድረሳቸውንም ጠቁመዋል፡፡ሊቀመንበሯ ወቅቱ አፍሪካ በጤናው ዘርፍ ልትከተለው የሚገባ የትኩረት አቅጣጫም የታየበት ነው ብለዋል፡፡የኢፌዲሪ ፕሬዝዳንት ዶክተር ሙላቱ ተሾመ በበኩላቸው ባለፉት 2 አስርት ዓመታት በኢትዮጵያ በጤናው ዘርፍ ተደራሽነት ላይ ለሌሎችም ምሳሌ ሊሆኑ የሚችሉ ስራዎች መከናወናቸውን አንስተዋል፡፡ለሀገሪቱ የጤና አገልግሎት መሻሻልና ማደግም ባለሞያዎች መልካም ተሞክሮዎቻቸውን ሊለዋወጡ እንደሚገባ ፕሬዝዳንቱ ጠቁመዋል፡፡ጉባኤው የአፍሪካ የህክምና ባለሞያዎች የእርስ በእርስ የልምድ ልውውጥ ማድረግ በሚችሉበት፣ ከህክምና ሞያ ውጪያሉ አፍሪካውያን ለዘርፉ ሊያበረክቱት በሚገባ ትብብር እንዲሁም ከአለም አቀፍ ተቋማት ጋር በጤና አገልግሎት ተደራሽነት ላይ እንዴት መስራት ይቻላል በሚሉ አጀንዳዎች ላይ ይመክራል፡፡በጉባኤው ላይ ከተለያዩ የአፍሪካ ሀገራት የተወከሉ የህክምና ባለሞያዎች ተሳታፊዎች ናቸው፡፡